               EUROPOS KOMISIJA
            Briuselis, 2015 09 14
            COM(2015) 436 final
            2015/0201(NLE)
            Pasiūlymas
            TARYBOS SPRENDIMAS
            dėl Europos Sąjungos ir Kolumbijos Respublikos susitarimo dėl bevizio režimo trumpalaikio buvimo atveju sudarymo

               AIŠKINAMASIS MEMORANDUMAS

               1.PASIŪLYMO APLINKYBĖS

               Tarybos reglamente (EB) Nr. 539/2001
                  1
                pateikti trečiųjų šalių, kurių piliečiai, kirsdami valstybių narių išorės sienas, privalo turėti vizą, ir trečiųjų šalių, kurių piliečiams toks reikalavimas netaikomas, sąrašai. Reglamentą (EB) Nr. 539/2001 taiko visos valstybės narės, išskyrus Airiją ir Jungtinę Karalystę.

               Europos Parlamento ir Tarybos reglamentu (ES) Nr. 509/2014
                  2
                iš dalies pakeitus Reglamentą (EB) Nr. 539/2001 į II priedo sąrašą, kuriame nurodomos trečiosios šalys, kurių piliečiams netaikomas reikalavimas turėti vizą, įtraukta 19 šalių. Tos 19 šalių yra Dominika, Grenada, Jungtiniai Arabų Emyratai, Kiribatis, Kolumbija, Maršalo Salos, Mikronezija, Nauru, Palau, Peru, Rytų Timoras, Saliamono Salos, Samoa, Sent Lusija, Sent Vinsentas ir Grenadinai, Tonga, Trinidadas ir Tobagas, Tuvalu ir Vanuatu. Šalia kiekvienos iš tų II priede nurodytų šalių pavadinimų pateikiama nuoroda į išnašą, kurioje nustatyta, kad „vizų reikalavimas netaikomas nuo tos dienos, kai įsigalioja su Europos Sąjunga sudarytinas susitarimas dėl bevizio režimo“.

               Reglamentas (ES) Nr. 509/2014 buvo priimtas 2014 m. gegužės 20 d. ir įsigaliojo 2014 m. birželio 9 d. Pirmoji bevizio režimo susitarimų dalis pasirašyta 2015 m. gegužės 6 d. (su Jungtiniais Arabų Emyratais), 2015 m. gegužės 26 d. (su Rytų Timoru) ir 2015 m. gegužės 28 d. (su Dominika, Grenada, Samoa, Sent Lusija, Sent Vinsentu ir Grenadinais, Trinidadu ir Tobagu ir Vanuatu).

               Vadovaujantis Reglamento (ES) Nr. 509/2014 5 konstatuojamąja dalimi ir jį priimant paskelbta bendra deklaracija, Kolumbijai ir Peru taikoma speciali procedūra, pagal kurią papildomai vertinama, ar šios šalys atitinka nustatytus kriterijus, ir tik tada Komisija gali rekomenduoti Tarybai priimti sprendimą suteikti įgaliojimus pradėti derybas dėl bevizio režimo susitarimų su tomis dviem šalimis. 2014 m. spalio mėn. Komisija priėmė ataskaitą
                  3
               , kurioje pagal Reglamento (EB) Nr. 539/2001, iš dalies pakeisto Reglamentu (ES) Nr. 509/2014, 1 straipsnyje išvardytus kriterijus vertinama Kolumbijos padėtis; taip pat priimta Peru padėties ataskaita
                  4
               . Ataskaitoje išnagrinėti tokių sričių, kaip migracija ir judumas (Šengeno vizos, teisėta migracija, neteisėta migracija, kelionės dokumentų saugumas ir klastojimas), nusikalstamumas ir saugumas, ekonomika, prekyba ir turizmas, išorės santykiai ir žmogaus teisių klausimai, regionų sanglauda ir abipusiškumas, duomenys ir pokyčiai jose. Taip pat įvertinta galima vizų režimo liberalizavimo rizika. Komisija priėjo prie išvados, kad pastaraisiais metais pastebimai pagerėjus Kolumbijos ekonominei, socialinei ir saugumo padėčiai, į valstybių narių teritoriją atvykstantiems Kolumbijos piliečiams turėtų būti taikomas bevizis režimas, o vizų režimo liberalizavimo rizika galėtų būti valdoma, be kita ko, glaudžiau bendradarbiaujant grąžinimo srityje ir tinkamai įgyvendinant sienų kontrolės priemones. Be to, bevizio režimo susitarime nustatytos būtinos apsaugos priemonės, leisiančios sustabdyti susitarimo galiojimą arba jį nutraukti, jeigu to prireiktų siekiant išvengti saugumo ar migracijos rizikos Sąjungai.

               2015 m. kovo mėn. Komisija Tarybai pateikė rekomendaciją suteikti jai įgaliojimus pradėti derybas dėl bevizio režimo susitarimų su Kolumbija ir Peru
                  5
               . 2015 m. gegužės 19 d. Taryba pateikė Komisijai derybinius nurodymus. Derybos su Kolumbija surengtos 2015 m. gegužės 20 d. Briuselyje. Per posėdį peržiūrėtas visas teksto projektas, pateikta keletas pakeitimų ir susitarta dėl visų jo aspektų.

               2015 m. birželio 9 d. vyriausieji derybininkai parafavo susitarimą. Oficiali ceremonija surengta 2015 m. birželio 10 d. vykusiame ES ir Lotynų Amerikos ir Karibų valstybių bendrijos aukščiausiojo lygio susitikime. 2015 m. gegužės 27 d. susitarimo tekstas išplatintas valstybėms narėms, o 2015 m. birželio 15 d. Tarybos Vizų darbo grupės posėdyje pateikta daugiau informacijos.

               2.TEISINIS PAGRINDAS

               Sąjungos teisinis šio susitarimo pagrindas – Sutarties dėl Europos Sąjungos veikimo (SESV) 77 straipsnio 2 dalies a punktas kartu su jos 218 straipsniu.

               Pridedamas pasiūlymas yra susitarimo sudarymo teisinė priemonė. Taryba sprendimą priims kvalifikuota balsų dauguma po to, kai susitarimą Sąjungos vardu pasirašys Tarybai pirmininkaujančios valstybės narės paskirtas asmuo, ir gavusi Europos Parlamento pritarimą pagal SESV 218 straipsnio 6 dalies antros pastraipos a punktą.

               3.DERYBŲ REZULTATAI

               Komisijos nuomone, Tarybos derybiniuose nurodymuose nustatyti tikslai pasiekti ir bevizio režimo susitarimo projektas Sąjungai yra priimtinas.

               Jo galutinis turinys gali būti apibendrintas taip, kaip išdėstyta toliau.

               Tikslas

               Susitarimu nustatomas bevizis režimas Europos Sąjungos ir Kolumbijos piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį.

               Siekiant užtikrinti vienodas sąlygas visiems ES piliečiams, į susitarimą įtraukta nuostata, pagal kurią Kolumbija gali sustabdyti susitarimo galiojimą arba jį nutraukti tik visų Europos Sąjungos valstybių narių atžvilgiu, o Sąjunga gali sustabdyti susitarimo galiojimą arba jį nutraukti tik visų savo valstybių narių atžvilgiu.

               Apie ypatingą Jungtinės Karalystės ir Airijos padėtį kalbama preambulėje.

               Taikymo sritis

               Bevizis režimas taikomas visų kategorijų asmenims (paprastų, diplomatinių, tarnybinių ir (arba) pareiginių ir specialiųjų pasų turėtojams), keliaujantiems bet kokiais tikslais, išskyrus asmenis, vykstančius dirbti mokamo darbo. Pastarosios kategorijos asmenims, kurie yra kitos Susitariančiosios Šalies piliečiai, visos valstybės narės ir Kolumbija gali toliau taikyti reikalavimą turėti vizą pagal galiojančią Sąjungos arba nacionalinę teisę. Siekiant užtikrinti darnų įgyvendinimą, prie susitarimo pridedama bendra deklaracija dėl asmenų, kurie vyksta dirbti mokamo darbo, kategorijos aiškinimo.

               Buvimo trukmė

               Susitarimu nustatomas bevizis režimas Europos Sąjungos ir Kolumbijos piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį. Bendra deklaracija dėl 90 dienų laikotarpio per bet kurį 180 dienų laikotarpį aiškinimo pridedama prie susitarimo.

               Susitarime atsižvelgiama į valstybių narių, kurios dar netaiko viso Šengeno acquis, padėtį. Šengeno erdvei be vidaus sienų nepriklausančių valstybių narių (Bulgarijos, Kipro, Kroatijos ir Rumunijos) atveju beviziu režimu Kolumbijos piliečiams suteikiama teisė būti jų teritorijoje 90 dienų per bet kurį 180 dienų laikotarpį, neskaičiuojant buvimo visoje Šengeno erdvėje trukmės.

               Teritorinis taikymas

               Susitarime yra nuostatų dėl jo teritorinio taikymo: Prancūzijos ir Nyderlandų atveju bevizis režimas Kolumbijos piliečiams taikomas tik šių valstybių narių europinėje teritorijoje.

               Deklaracijos

               Be minėtų bendrų deklaracijų, prie susitarimo pridedamos keturios kitos bendros deklaracijos:

               –dėl Norvegijos, Islandijos, Šveicarijos ir Lichtenšteino asociacijos įgyvendinant, taikant ir plėtojant Šengeno acquis;

               –dėl informacijos apie bevizio režimo susitarimo turinį ir padarinius, taip pat apie kitus susijusius klausimus, kaip antai apie atvykimo sąlygas, visapusiškos sklaidos;

               –dėl Kolumbijos Respublikos įvedamų biometrinių pasų, kurioje skelbiama, kad Kolumbija įsipareigoja vėliausiai iki 2015 m. rugpjūčio 31 d. išduoti biometrinius pasus ir kad jeigu biometriniai pasai neįvedami iki 2015 m. gruodžio 31 d., tai gali būti laikoma pakankamu pagrindu sustabdyti susitarimo galiojimą, ir

               –dėl bendradarbiavimo neteisėtos migracijos srityje. Šia deklaracija primenamas Sąjungos ir Andų bendrijos Politinio dialogo ir bendradarbiavimo susitarimo 49 straipsnio 3 dalyje nustatytas įsipareigojimas dėl neteisėtų migrantų readmisijos. Susitariančiosios Šalys atidžiai stebi, kaip laikomasi šio įsipareigojimo, ir susitaria bet kurios Susitariančiosios Šalies prašymu sudaryti readmisijos susitarimą, ypač jeigu padidėja neteisėtos migracijos srautai ir kyla su neteisėtų migrantų readmisija susijusių problemų. Atsisakymas Susitariančiosios Šalies prašymu sudaryti readmisijos susitarimą laikomas pakankamu pagrindu sustabdyti susitarimo galiojimą.

               4.IŠVADA

               Atsižvelgdama į minėtus rezultatus, Komisija siūlo Tarybai gavus Europos Parlamento pritarimą patvirtinti Europos Sąjungos ir Kolumbijos susitarimą dėl bevizio režimo trumpalaikio buvimo atveju.

               2015/0201 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Kolumbijos Respublikos susitarimo dėl bevizio režimo trumpalaikio buvimo atveju sudarymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies antros pastraipos a punktu,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą,

               kadangi:

               (1)Komisija Europos Sąjungos vardu derėjosi su Kolumbijos Respublika (toliau – Kolumbija) dėl susitarimo dėl bevizio režimo trumpalaikio buvimo atveju (toliau – Susitarimas);

               (2)Susitarimas Europos Sąjungos vardu pasirašytas 2015 m. … ir nuo kitos dienos po jo pasirašymo laikinai taikomas, atsižvelgiant į tai, kad gali būti sudarytas vėliau pagal [data] Tarybos sprendimą …../…/ES;

               (3)Susitarimas turėtų būti patvirtintas;

               (4)Susitarimu įsteigiamas Jungtinis Susitarimo valdymo komitetas, kuris priima savo darbo tvarkos taisykles. Tikslinga numatyti supaprastintą Sąjungos pozicijos nustatymo tokiu atveju tvarką;

               (5)pagal Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl į Europos Sąjungos sistemą integruotos Šengeno acquis, pridėtus prie Europos Sąjungos sutarties ir Sutarties dėl Europos Sąjungos veikimo, ir patvirtindama, kad Susitarimo nuostatos netaikomos Jungtinei Karalystei ir Airijai,

               PRIĖMĖ ŠĮ SPRENDIMĄ:

               1 straipsnis

               Europos Sąjungos ir Kolumbijos susitarimas dėl bevizio režimo trumpalaikio buvimo atveju patvirtinamas Sąjungos vardu.

               2 straipsnis

               Tarybos pirmininkas pateikia Susitarimo
                  6
                8 straipsnio 1 dalyje numatytą pranešimą.

               3 straipsnis

               Komisija, padedama valstybių narių ekspertų, atstovauja Sąjungai Susitarimo 6 straipsniu įsteigtame Jungtiniame ekspertų komitete.

               4 straipsnis

               Komisija, pasikonsultavusi su specialiu Tarybos paskirtu komitetu, Jungtiniame ekspertų komitete priima Sąjungos poziciją dėl pastarojo komiteto darbo tvarkos taisyklių priėmimo, kaip reikalaujama pagal Susitarimo 6 straipsnio 4 dalį.

               5 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 81, 2001 3 21, p. 1.

                     (2)
                  2014 m. gegužės 15 d. Europos Parlamento ir Tarybos reglamentas (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 149, 2014 5 20, p. 67.

                     (3)
                  COM(2014) 665, 2014 10 29.

                     (4)
                  COM(2014) 663, 2014 10 29.

                     (5)
                  COM(2015) 119, 2015 3 11.

                     (6)
                  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.

    ---documentbreak---

               EUROPOS KOMISIJA
            Briuselis, 2015 09 14
            COM(2015) 436 final
            PRIEDAS
            prie
            Pasiūlymo dėl Tarybos sprendimo
            dėl Europos Sąjungos ir Kolumbijos Respublikos susitarimo dėl bevizio režimo trumpalaikio buvimo atveju sudarymo

               PRIEDAS

               prie

               Pasiūlymo dėl Tarybos sprendimo

               dėl Europos Sąjungos ir Kolumbijos Respublikos susitarimo dėl bevizio režimo trumpalaikio buvimo atveju sudarymo

               SUSITARIMAS

               Europos Sąjungos ir Kolumbijos Respublikos susitarimas dėl bevizio režimo trumpalaikio buvimo atveju

               EUROPOS SĄJUNGA (toliau – Sąjunga arba ES) ir

               KOLUMBIJOS RESPUBLIKA (toliau – Kolumbija),

               toliau kartu – Susitariančiosios Šalys,

               SIEKDAMOS toliau plėtoti draugiškus tarpusavio santykius ir sudaryti savo piliečiams palankesnes sąlygas keliauti užtikrinant bevizį atvykimą ir trumpalaikį buvimą,

               ATSIŽVELGDAMOS į 2014 m. gegužės 15 d. Europos Parlamento ir Tarybos reglamentą (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus
                  1
               , ir kuriuo, inter alia, į sąrašą, kuriame nurodomos trečiosios šalys, kurių piliečiams trumpalaikio buvimo valstybėse narėse atveju netaikomas reikalavimas turėti vizą, įtraukta 19 trečiųjų šalių, įskaitant Kolumbiją,

               ATSIŽVELGDAMOS į tai, kad Reglamento (ES) Nr. 509/2014 1 straipsnyje nurodoma, kad toms 19 šalių vizų reikalavimas netaikomas nuo tos dienos, kai įsigalioja su Sąjunga sudarytinas susitarimas dėl bevizio režimo,

               TROKŠDAMOS užtikrinti, kad būtų laikomasi vienodo požiūrio į visus ES piliečius principo,

               ATSIŽVELGDAMOS į tai, kad asmenims, vykstantiems dirbti mokamo darbo trumpalaikio buvimo metu, šis susitarimas netaikomas, todėl tos kategorijos asmenims toliau taikomos atitinkamos Sąjungos teisės bei valstybių narių nacionalinės teisės ir Kolumbijos nacionalinės teisės nuostatos, susijusios su reikalavimo turėti vizą taikymu ar netaikymu bei galimybe įsidarbinti,

               ATSIŽVELGDAMOS į prie Europos Sąjungos sutarties ir Sutarties dėl Europos Sąjungos veikimo pridėtus Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl į Europos Sąjungos sistemą integruotos Šengeno acquis, ir patvirtindamos, kad šio susitarimo nuostatos Jungtinei Karalystei ir Airijai netaikomos,

               SUSITARĖ:

               1 STRAIPSNIS

               Tikslas

               Šiuo susitarimu nustatomas bevizis režimas Sąjungos ir Kolumbijos piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį.

               2 STRAIPSNIS

               Sąvokų apibrėžtys

               Šiame susitarime:

               a)
                     valstybė narė – bet kuri Sąjungos valstybė narė, išskyrus Jungtinę Karalystę ir Airiją;

               b)
                     Sąjungos pilietis – a punkte apibrėžtos valstybės narės pilietis;

               c)
                     Kolumbijos pilietis – bet kuris Kolumbijos pilietybę turintis asmuo;

               d)
                     Šengeno erdvė – erdvė be vidaus sienų, kurią sudaro a punkte apibrėžtų valstybių narių, taikančių visą Šengeno acquis, teritorijos;

               e)
                     Šengeno acquis – visos priemonės, kuriomis siekiama užtikrinti laisvą asmenų judėjimą erdvėje be vidaus sienų, taip pat tiesiogiai susijusios šalutinės išorės sienų kontrolės, prieglobsčio bei imigracijos priemonės ir nusikalstamumo prevencijos bei kovos su juo priemonės.

               3 STRAIPSNIS

               Taikymo sritis

               1.
                     Sąjungos piliečiai, turintys valstybės narės išduotus galiojančius paprastus, diplomatinius, tarnybinius, pareiginius arba specialiuosius pasus, gali neturėdami vizos atvykti į Kolumbijos teritoriją ir joje būti 4 straipsnio 1 dalyje apibrėžtą laikotarpį.

               Kolumbijos piliečiai, turintys Kolumbijos išduotus galiojančius paprastus, diplomatinius, tarnybinius, pareiginius arba specialiuosius pasus, gali neturėdami vizos atvykti į valstybių narių teritoriją ir joje būti 4 straipsnio 2 dalyje apibrėžtą laikotarpį.

               2.
                     Šio straipsnio 1 dalis netaikoma asmenims, vykstantiems dirbti mokamo darbo.

               Šios kategorijos asmenims, kurie yra Kolumbijos piliečiai, kiekviena valstybė narė gali pati nuspręsti taikyti reikalavimą turėti vizą arba jo netaikyti pagal Tarybos reglamento (EB) Nr. 539/2001
                  2
                4 straipsnio 3 dalį.

               Šios kategorijos asmenims – atskirai kiekvienos valstybės narės piliečiams – Kolumbija gali nuspręsti taikyti reikalavimą turėti vizą arba bevizį režimą pagal savo nacionalinę teisę.

               3.
                     Šiuo susitarimu nustatytas bevizis režimas taikomas nedarant poveikio Susitariančiųjų Šalių teisės aktams, susijusiems su atvykimo ir trumpalaikio buvimo sąlygomis. Jeigu nesilaikoma vienos ar kelių iš šių sąlygų, valstybės narės ir Kolumbija pasilieka teisę neleisti asmeniui atvykti į savo teritoriją ir trumpai joje būti.

               4.
                     Bevizis režimas taikomas nepriklausomai nuo to, kokia transporto priemone kertamos Susitariančiųjų Šalių sienos.

               5.
                     Šiuo susitarimu nereglamentuojami klausimai sprendžiami vadovaujantis Sąjungos teise, valstybių narių nacionaline teise ir Kolumbijos nacionaline teise.

               4 STRAIPSNIS

               Buvimo trukmė

               1.
                     Sąjungos piliečiai gali būti Kolumbijos teritorijoje ne ilgiau kaip 90 dienų per bet kurį 180 dienų laikotarpį.

               2.
                     Kolumbijos piliečiai gali būti valstybių narių, taikančių visą Šengeno acquis, teritorijoje ne ilgiau kaip 90 dienų per bet kurį 180 dienų laikotarpį. Tas laikotarpis apskaičiuojamas neatsižvelgiant į buvimą valstybėje narėje, kuri dar netaiko viso Šengeno acquis.

               Kolumbijos piliečiai kiekvienos valstybės narės, kuri dar netaiko viso Šengeno acquis, teritorijoje gali būti ne ilgiau kaip 90 dienų per bet kurį 180 dienų laikotarpį neatsižvelgiant į apskaičiuotą buvimo valstybių narių, kurios taiko visą Šengeno acquis, teritorijoje laikotarpį.

               3.
                     Šis susitarimas nedaro poveikio Kolumbijos ir valstybių narių galimybei praėjus 90 dienų pratęsti buvimo laikotarpį pagal savo atitinkamus nacionalinės teisės aktus ir Sąjungos teisę.

               5 STRAIPSNIS

               Teritorinis taikymas

               1.
                     Prancūzijos Respublikos atveju šis susitarimas taikomas tik europinėje Prancūzijos Respublikos teritorijoje.

               2.
                     Nyderlandų Karalystės atveju šis susitarimas taikomas tik europinėje Nyderlandų Karalystės teritorijoje.

               6 STRAIPSNIS

               Jungtinis Susitarimo valdymo komitetas

               1.
                     Susitariančiosios Šalys įsteigia Jungtinį ekspertų komitetą (toliau – Komitetas), sudarytą iš Sąjungos ir Kolumbijos atstovų. Sąjungai atstovauja Europos Komisija.

               2.
                     Komiteto uždaviniai:

               a)
                     stebėti, kaip įgyvendinamas šis susitarimas;

               b)
                     siūlyti šio susitarimo pakeitimus arba papildymus;

               c)
                     spręsti ginčus dėl šio susitarimo aiškinimo ar taikymo;

               d)
                     atlikti visas kitas užduotis, dėl kurių susitaria Susitariančiosios Šalys.

               3.
                     Prireikus Komiteto posėdis sušaukiamas vienos iš Susitariančiųjų Šalių prašymu.

               4.
                     Komitetas nustato savo darbo tvarkos taisykles.

               7 STRAIPSNIS

               Šio susitarimo ryšys su esamais dvišaliais valstybių narių ir Kolumbijos bevizio režimo susitarimais

               Šis susitarimas yra viršesnis už atskirus valstybių narių ir Kolumbijos sudarytus bet kokius dvišalius susitarimus ar sutartis, jeigu jie apima šio susitarimo taikymo sričiai priklausančius klausimus.

               8 STRAIPSNIS

               Baigiamosios nuostatos

               1.
                     Šį susitarimą Susitariančiosios Šalys ratifikuoja arba tvirtina pagal atitinkamas savo vidaus procedūras ir jis įsigalioja pirmą kito mėnesio dieną praėjus vienam mėnesiui po to, kai išsiunčiamas vėlesnis iš dviejų pranešimų, kuriais Susitariančiosios Šalys praneša viena kitai, kad pirmiau nurodytos vidaus procedūros yra baigtos.

               Kol Susitarimas neįsigaliojo, jis laikinai taikomas nuo kitos dienos po jo pasirašymo.

               2.
                     Šis susitarimas yra neterminuotas, nebent būtų nutrauktas pagal 5 dalį.

               3.
                     Šis susitarimas gali būti iš dalies keičiamas raštišku Susitariančiųjų Šalių susitarimu. Pakeitimai įsigalioja po to, kai Susitariančiosios Šalys praneša viena kitai apie šiam tikslui būtinų jų vidaus procedūrų užbaigimą.

               4.
                     Bet kuri Susitariančioji Šalis visų pirma viešosios tvarkos, nacionalinio saugumo užtikrinimo arba visuomenės sveikatos apsaugos sumetimais, taip pat dėl neteisėtos imigracijos ar dėl kurios nors Susitariančiosios Šalies pakartotinai nustatyto reikalavimo turėti vizą, gali visiškai arba iš dalies sustabdyti šio susitarimo galiojimą. Apie sprendimą sustabdyti šio susitarimo galiojimą kitai Susitariančiajai Šaliai pranešama iki jo planuojamo įsigaliojimo likus ne mažiau kaip dviem mėnesiams. Jei priežasčių, dėl kurių sustabdytas šio susitarimo galiojimas, nebelieka, galiojimą sustabdžiusi Susitariančioji Šalis nedelsdama informuoja apie tai kitą Susitariančiąją Šalį ir panaikina tą sustabdymą.

               5.
                     Bet kuri Susitariančioji Šalis gali nutraukti šį susitarimą raštu pranešdama apie tai kitai Susitariančiajai Šaliai. Šis susitarimas netenka galios po 90 dienų nuo tokio pranešimo dienos.

               6.
                     Kolumbija gali sustabdyti šio susitarimo galiojimą arba jį nutraukti tik visų valstybių narių atžvilgiu.

               7.
                     Sąjunga gali sustabdyti šio susitarimo galiojimą arba jį nutraukti tik visų savo valstybių narių atžvilgiu.

               Priimta dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis. Visi tekstai autentiški.

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO

               Susitariančiosios Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma į 1999 m. gegužės 18 d. ir 2004 m. spalio 26 d. susitarimus dėl tų šalių asociacijos įgyvendinant, taikant ir plėtojant Šengeno acquis.

               Tokiomis aplinkybėmis pageidautina, kad Norvegijos, Islandijos, Šveicarijos bei Lichtenšteino valdžios institucijos ir Kolumbijos valdžios institucijos nedelsdamos sudarytų dvišalius susitarimus dėl bevizio režimo trumpalaikio buvimo atveju, kurių sąlygos būtų panašios į nustatytąsias šiame susitarime.

               BENDRA DEKLARACIJA DĖL ŠIO SUSITARIMO 3 STRAIPSNIO 2 DALYJE NURODYTOS ASMENŲ, KURIE VYKSTA DIRBTI MOKAMO DARBO, KATEGORIJOS AIŠKINIMO

               Siekdamos užtikrinti vienodą aiškinimą, Susitariančiosios Šalys sutaria, kad šiame susitarime mokamą darbą dirbančių asmenų kategorijai priklauso asmenys, kurie kaip darbuotojai ar paslaugų teikėjai atvyksta į kitos Susitariančiosios Šalies teritoriją vykdyti mokamos arba atlyginamos veiklos.

               Šiai kategorijai neturėtų priklausyti:

               –
                     verslininkai, t. y. verslo reikalais atvykstantys asmenys (neįdarbinti kitoje Susitariančiojoje Šalyje),

               –
                     sportininkai arba menininkai, atliekantys ad hoc veiklą,

               –
                     žurnalistai, kuriuos siunčia jų gyvenamosios šalies žiniasklaidos organizacijos, ir

               –
                     bendrovių stažuotojai.

               Jungtinis komitetas, vykdydamas šio susitarimo 6 straipsniu jam suteiktas pareigas, stebi, kaip įgyvendinama ši deklaracija, ir, atsižvelgdamas į Susitariančiųjų Šalių patirtį, prireikus gali pasiūlyti ją iš dalies pakeisti.

               BENDRA DEKLARACIJA DĖL ŠIO SUSITARIMO 4 STRAIPSNYJE NUSTATYTO 90 DIENŲ LAIKOTARPIO PER BET KURĮ 180 DIENŲ LAIKOTARPĮ AIŠKINIMO

               Susitariančiosios Šalys sutaria, kad ne ilgesnis kaip 90 dienų laikotarpis per bet kurį 180 dienų laikotarpį, kaip nustatyta šio susitarimo 4 straipsnyje, reiškia nepertraukiamą buvimo laikotarpį arba kelis buvimo laikotarpius iš eilės, kurių bendra trukmė neviršija 90 dienų per bet kurį 180 dienų laikotarpį.

               Sąvoka „per bet kurį“ reiškia, kad taikomas „slenkantis“ 180 dienų ataskaitinis laikotarpis, kai, siekiant patikrinti, ar ir toliau tenkinamas 90 dienų per bet kurį 180 dienų laikotarpį reikalavimas, atsižvelgiama į kiekvieną buvimo dieną per pastarąsias 180 dienų. Be kita ko, tai reiškia, kad naujas buvimo iki 90 dienų laikotarpis leidžiamas, jei šalyje nebūta nepertraukiamą 90 dienų laikotarpį.

               BENDRA DEKLARACIJA DĖL PILIEČIŲ INFORMAVIMO APIE BEVIZIO REŽIMO SUSITARIMĄ

               Pripažindamos skaidrumo svarbą Europos Sąjungos ir Kolumbijos piliečiams, Susitariančiosios Šalys sutaria užtikrinti visapusišką informacijos apie bevizio režimo susitarimo turinį ir padarinius bei susijusius klausimus, kaip antai apie atvykimo sąlygas, sklaidą.

               Bendra deklaracija dėl Kolumbijos Respublikos biometrinių pasų įvedimo

               Kaip Susitariančioji Šalis, Kolumbijos Respublika paskelbia, kad ji sudarė biometrinių pasų gamybos sutartį, ir įsipareigoja piliečiams išduoti biometrinius pasus vėliausiai iki 2015 m. rugpjūčio 31 d. Šie pasai visiškai atitinka Tarptautinės civilinės aviacijos organizacijos (ICAO) reikalavimus, nustatytus ICAO dokumente Nr. 9303.

               Susitariančiosios Šalys susitaria, kad jeigu biometriniai pasai neįvedami iki 2015 m. gruodžio 31 d., tai laikoma pakankamu pagrindu šio susitarimo galiojimui sustabdyti pagal 8 straipsnio 4 dalyje nustatytą procedūrą.

               BENDRA DEKLARACIJA DĖL BENDRADARBIAVIMO NETEISĖTOS MIGRACIJOS SRITYJE

               Susitariančiosios Šalys primena Europos bendrijos bei jos valstybių narių ir Andų bendrijos bei jos valstybių narių Politinio dialogo ir bendradarbiavimo susitarimo (pasirašyto 2003 m.) 49 straipsnio 3 dalyje nustatytą įsipareigojimą dėl neteisėtų migrantų readmisijos.

               Susitariančiosios Šalys atidžiai stebi, kaip laikomasi šio įsipareigojimo. Jos susitaria bet kurios Susitariančiosios Šalies prašymu ir, ypač jeigu įsigaliojus susitarimui dėl bevizio režimo trumpalaikio buvimo atveju padidėja neteisėtos migracijos srautai ir kyla su neteisėtų migrantų readmisija susijusių problemų, sudaryti susitarimą dėl abiejų Susitariančiųjų Šalių konkrečių su readmisija susijusių įsipareigojimų.

               Susitariančiosios Šalys sutaria, kad toks readmisijos susitarimas būtų svarbus šiuo susitarimu prisiimtų tarpusavio įsipareigojimų elementas ir kad tokio readmisijos susitarimo, kurį sudaryti prašo kita Susitariančioji Šalis, nesudarymas yra pakankamas pagrindas šio susitarimo galiojimui sustabdyti pagal 8 straipsnio 4 dalyje nustatytą procedūrą.

               _________________

                     (1)
                  OL L 149, 2014 5 20, p. 67.

                     (2)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (OL L 81, 2001 3 21, p. 1).


               EUROPOS KOMISIJA
            Briuselis, 2017 04 06
            COM(2017) 162 final
            2017/0072(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Visos Europos ir Viduržemio jūros regiono valstybių preferencinių kilmės taisyklių regionine konvencija įsteigtame jungtiniame komitete dėl Ukrainos prašymo leisti tapti tos Konvencijos susitariančiąja šalimi

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Visos Europos ir Viduržemio jūros regiono valstybių preferencinių kilmės taisyklių regioninėje konvencijoje
                  1
                (toliau – Konvencija) išdėstytos nuostatos dėl prekių, kuriomis prekiaujama pagal atitinkamus susitariančiųjų šalių sudarytus susitarimus, kilmės.

               Konvencijos 5 straipsnio 1 dalyje nustatyta, kad trečioji šalis gali tapti Konvencijos susitariančiąja šalimi, jeigu šalis ar teritorija kandidatė bent su viena iš susitariančiųjų šalių yra sudariusi laisvosios prekybos susitarimą, kuriame yra numatytos preferencinės kilmės taisyklės. Tuo tikslu Konvencijos 5 straipsnio 2 ir 3 dalyse reikalaujama, kad trečioji šalis depozitarui raštu pateiktų prašymą leisti prisijungti prie Konvencijos, o šis prašymą turi pateikti svarstyti Jungtiniam komitetui. Konvencijos 2 straipsnio 2 punkte nustatyta, kad Konvencijoje trečioji šalis yra bet kuri kaimyninė šalis arba teritorija, kuri nėra susitariančioji šalis.

               2016 m. rugsėjo 12 d. Ukraina Konvencijos depozitarui (ES Tarybos generaliniam sekretoriatui) raštu pateikė prašymą leisti prisijungti prie Konvencijos.

               Ukrainos valdžios institucijos patvirtino, kad su keliomis susitariančiosiomis šalimis, būtent ES, ELPA valstybėmis, buvusiąja Jugoslavijos Respublika Makedonija ir Juodkalnija, ji yra sudariusi laisvosios prekybos susitarimą. Taigi Ukraina atitinka Konvencijos 5 straipsnio 1 dalyje nustatytą sąlygą, kuri keliama siekiant tapti susitariančiąja šalimi.

               Todėl pagal Konvencijos 4 straipsnio 3 dalies b punktą prašymas turėtų būti perduotas Konvencijos jungtiniam komitetui, kad jis priimtų sprendimą dėl kvietimo Ukrainai prisijungti prie Konvencijos. Taryba turėtų nustatyti poziciją, kurios ES turi laikytis Jungtiniame komitete.

               Komisijos nuomone, dėl Ukrainos prisijungimo nereikia taikyti jokių Konvencijos 4 straipsnio 3 dalies c punkte nurodytų pereinamojo laikotarpio priemonių.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Tarybos sprendimo teisinis pagrindas yra Sutarties dėl Europos Sąjungos veikimo (SESV) 207 straipsnis kartu su 218 straipsnio 9 dalimi.

               SESV 218 straipsnio 9 dalyje nustatyta, kad tais atvejais, kai tarptautiniu susitarimu įsteigtame organe reikia priimti teisinę galią turintį sprendimą, Taryba, remdamasi Komisijos ar Sąjungos vyriausiojo įgaliotinio užsienio reikalams ir saugumo politikai pasiūlymu, priima sprendimą, kuriuo nustatoma pozicija, kuri turi būti priimta Europos Sąjungos vardu.

               Konvencijos jungtinio komiteto sprendimas patenka į šios nuostatos taikymo sritį.

               •Subsidiarumo principas (neišimtinės kompetencijos atveju)

               Pasiūlymas priklauso išimtinei Sąjungos kompetencijai.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Konsultacijos su suinteresuotosiomis šalimis

               Konvencijos susitariančiosios šalys ir valstybės narės apie Ukrainos prašymą buvo informuotos 2016 m. rugsėjo 28 d. įvykusiame Konvencijos jungtinio komiteto posėdyje.

               •Tiriamųjų duomenų rinkimas ir naudojimas

               Nepriklausomo tyrimo neprireikė.

               •Poveikio vertinimas

               Poveikio vertinimo taip pat neprireikė, nes trečiosios šalies prisijungimui prie Konvencijos keliama vienintelė sąlyga – bent su viena iš Konvencijos susitariančiųjų šalių būti sudariusiai laisvosios prekybos susitarimą.

               2017/0072 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Visos Europos ir Viduržemio jūros regiono valstybių preferencinių kilmės taisyklių regionine konvencija įsteigtame jungtiniame komitete dėl Ukrainos prašymo leisti tapti tos Konvencijos susitariančiąja šalimi

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)2012 m. gruodžio 1 d. įsigaliojo Europos ir Viduržemio jūros regiono valstybių preferencinių kilmės taisyklių regioninė konvencija (toliau – Konvencija), kurioje nustatytos taisyklės dėl prekių, kuriomis prekiaujama pagal atitinkamus susitariančiųjų šalių sudarytus susitarimus, kilmės;

               (2)Konvencijos 5 straipsnio 1 dalyje nustatyta, kad trečioji šalis gali tapti Konvencijos susitariančiąja šalimi, jeigu šalis ar teritorija kandidatė bent su viena iš susitariančiųjų šalių yra sudariusi laisvosios prekybos susitarimą, kuriame yra numatytos preferencinės kilmės taisyklės;

               (3)Tuo tikslu Konvencijos 5 straipsnio 2 ir 3 dalyse reikalaujama, kad trečioji šalis depozitarui raštu pateiktų prašymą leisti prisijungti prie Konvencijos, o šis prašymą turi pateikti svarstyti Jungtiniam komitetui.

               (4)2016 m. rugsėjo 12 d. Ukraina Konvencijos depozitarui raštu pateikė prašymą leisti prisijungti prie Konvencijos;

               (5)Ukraina su keliomis Konvencijos susitariančiosiomis šalimis yra sudariusi laisvosios prekybos susitarimą, todėl atitinka Konvencijos 5 straipsnio 1 dalyje nustatytą sąlygą, kuri keliama siekiant tapti susitariančiąja šalimi;

               (6)remiantis Konvencijos 4 straipsnio 3 dalies b punktu, Jungtinis komitetas priima sprendimą dėl kvietimo trečiosioms šalims prisijungti prie Konvencijos;

               (7)pozicija, kurios Jungtiniame komitete turėtų laikytis Europos Sąjunga, yra balsuoti už sprendimą dėl kvietimo Ukrainai prisijungti prie Konvencijos,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Europos Sąjunga turi laikytis Visos Europos ir Viduržemio jūros regiono valstybių preferencinių kilmės taisyklių regioninės konvencijos jungtiniame komitete dėl Ukrainos prašymo leisti tapti tos Konvencijos susitariančiąja šalimi, grindžiama prie šio sprendimo pridėtu Jungtinio komiteto sprendimo projektu.

               Neesminiams sprendimo projekto pakeitimams Sąjungos atstovai Jungtiniame komitete gali pritarti be papildomo Tarybos sprendimo.

               2 straipsnis

               Priimtas Jungtinio komiteto sprendimas paskelbiamas Europos Sąjungos oficialiajame leidinyje.

               3 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)
                  OL L 54, 2013 2 26, p. 4.

    ---documentbreak---

               EUROPOS KOMISIJA
            Briuselis, 2017 04 06
            COM(2017) 162 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Visos Europos ir Viduržemio jūros regiono valstybių preferencinių kilmės taisyklių regionine konvencija įsteigtame jungtiniame komitete dėl Ukrainos prašymo leisti tapti tos Konvencijos susitariančiąja šalimi

               Projektas

                  VISOS EUROPOS IR VIDURŽEMIO JŪROS REGIONO VALSTYBIŲ PREFERENCINIŲ KILMĖS TAISYKLIŲ REGIONINĖS KONVENCIJOS JUNGTINIO KOMITETO

               SPRENDIMAS Nr. 1/2017

                  2017 m. … … d.

               dėl Ukrainos prašymo leisti tapti Visos Europos ir Viduržemio jūros regiono valstybių preferencinių kilmės taisyklių regioninės konvencijos susitariančiąja šalimi

               Jungtinis komitetas,

               atsižvelgdamas į Visos Europos ir Viduržemio jūros regiono valstybių preferencinių kilmės taisyklių regioninę konvenciją
                  1
               ,

               kadangi:

               (1)Visos Europos ir Viduržemio jūros regiono valstybių preferencinių kilmės taisyklių regioninės konvencijos (toliau – Konvencija) 5 straipsnio 1 dalyje nustatyta, kad trečioji šalis gali tapti Konvencijos susitariančiąja šalimi, jeigu šalis ar teritorija kandidatė bent su viena iš susitariančiųjų šalių yra sudariusi laisvosios prekybos susitarimą, kuriame yra numatytos preferencinės kilmės taisyklės;

               (2)2016 m. rugsėjo 12 d. Ukraina Konvencijos depozitarui raštu pateikė prašymą leisti prisijungti prie Konvencijos;

               (3)Ukraina su keliomis Konvencijos susitariančiosiomis šalimis yra sudariusi laisvosios prekybos susitarimą, taigi atitinka Konvencijos 5 straipsnio 1 dalyje nustatytą sąlygą, kuri keliama siekiant tapti susitariančiąja šalimi;

               (4)Konvencijos 4 straipsnio 3 dalies b punkte numatyta, kad Jungtinis komitetas priima sprendimą dėl kvietimo trečiosioms šalims prisijungti prie Konvencijos,

               PRIĖMĖ ŠĮ SPRENDIMĄ:

               1 straipsnis

               Ukraina kviečiama prisijungti prie Visos Europos ir Viduržemio jūros regiono valstybių preferencinių kilmės taisyklių regioninės konvencijos.

               2 straipsnis

               Šis sprendimas įsigalioja ….

               Priimta Briuselyje

                  Jungtinio komiteto vardu

                  Pirmininkas

                     (1)
                  OL L 54, 2013 2 26, p. 4.


Svarbus teisinis pranešimas

|

52009PC0101

Pasiūlymas Tarybos sprendimas iš dalies keičiantis Sprendimą 2006/325/EB siekiant nustatyti Europos bendrijos ir Danijos Karalystės susitarimo dėl jurisdikcijos ir teismo sprendimų civilinėse ir komercinėse bylose pripažinimo ir vykdymo 5 straipsnio 2 dalies įgyvendinimo tvarką  /* KOM/2009/0101 galutinis - CNS 2009/0034 */

	[pic] | EUROPOS BENDRIJŲ KOMISIJA |Briuselis, 4.3.2009KOM(2009) 101 galutinis2009/0034 (CNS)PasiūlymasTARYBOS SPRENDIMASiš dalies keičiantis Sprendimą 2006/325/EB siekiant nustatyti Europos bendrijos ir Danijos Karalystės susitarimo dėl jurisdikcijos ir teismo sprendimų civilinėse ir komercinėse bylose pripažinimo ir vykdymo 5 straipsnio 2 dalies įgyvendinimo tvarkąAIŠKINAMASIS MEMORANDUMAS1. Pasiūlymo (-ų) aplinkybės |110 | 1. 1. Pasiūlymo (-ų) pagrindas ir tikslai Pagal Protokolą dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, Danija nedalyvauja EB sutarties IV antraštinėje dalyje, todėl Bendrijos dokumentai, priimti teisminio bendradarbiavimo civilinėse bylose srityje, nėra privalomi ar taikomi Danijai. Tačiau tam tikri Bendrijos dokumentai Danijai taikomi, jai ir Europos bendrijai pasirašius tarptautinius susitarimus pagal EB sutarties 300 straipsnį. Priėmus Tarybos sprendimus 2006/325/EB[1] ir 2006/326/EB[2] sudaryti šie tarptautiniai susitarimai: Europos bendrijos ir Danijos Karalystės susitarimas dėl jurisdikcijos ir teismo sprendimų civilinėse ir komercinėse bylose pripažinimo ir vykdymo[3]; Europos bendrijos ir Danijos Karalystės susitarimas dėl teisminių ir neteisminių dokumentų civilinėse arba komercinėse bylose įteikimo[4]. Šiuose paraleliniuose susitarimuose (5 straipsnio 2 dalyje) Europos bendrijai suteikiama teisė pritari, kai Danija ketina sudaryti tarptautinius susitarimus, galinčius turėti poveikį Tarybos reglamento (EB) Nr. 44/2001 dėl jurisdikcijos ir teismo sprendimų civilinėse ir komercinėse bylose pripažinimo ir vykdymo (toliau – Briuselio I reglamentas)[5] arba Europos Parlamento ir Tarybos reglamento (EB) Nr. 1393/2007 dėl teisminių ir neteisminių dokumentų civilinėse arba komercinėse bylose įteikimo valstybėse narėse (dokumentų įteikimas) ir, panaikinančio Tarybos reglamentą (EB) Nr. 1348/2000 (toliau – dokumentų įteikimo reglamentas)[6], taikymo sričiai arba ją pakeisti. Nei Tarybos sprendimuose dėl šių paralelinių susitarimų sudarymo, nei pačiuose susitarimuose nenustatyta, kokiu būdu Bendrija turėtų priimti sprendimą dėl tokio pritarimo. Šio (-ių) pasiūlymo (-ų) tikslas – nustatyti abiejų paralelinių susitarimų 5 straipsnio 2 dalies įgyvendinimo tvarką iš dalies pakeičiant Tarybos sprendimus dėl jų sudarymo. |120 | 1.2. Bendrosios aplinkybės Paraleliniuose susitarimuose (5 straipsnio 1 dalyje) nustatyta, kad Bendrijos sudaryti tarptautiniai susitarimai, grindžiami atitinkamais reglamentais (pridedamais prie paralelinių susitarimų), nėra privalomi arba taikomi Danijai. Danija negali sudaryti tarptautinių susitarimų, galinčių turėti poveikį atitinkamų reglamentų taikymo sričiai arba ją pakeisti, išskyrus atvejus, kai tai daroma Bendrijai pritarus ir tinkamai susitarus dėl minėtų paralelinių susitarimų santykio su konkrečiu tarptautiniu susitarimu. Danijos ir Europos bendrijos santykiai, kiek tai susiję su minėtais paraleliniais susitarimais, yra reglamentuojami tarptautinės teisės. EB sutarties 300 straipsnis taikomas ir Komisija negali Europos bendrijos vardu prisiimti tarptautinių įsipareigojimų, jei jai tokia teisė konkrečiai neperduodama. Tarybos sprendimuose dėl paralelinių susitarimų sudarymo ir pačiuose susitarimuose Komisijai nesuteikiami įgaliojimai pritarti Europos bendrijos vardu. Todėl Europos bendrija nustatė konkrečią vidaus tvarką, kurios turi laikytis Europos bendrija (išskyrus Daniją), priimdama sprendimus dėl pritarimo Danijos ketinimui sudaryti tarptautinius susitarimus, turinčius poveikį atitinkamiems reglamentams, pridedamiems prie paralelinių susitarimų. Dėl praktinių priežasčių Komisija tuo pačiu metu teikia du abiejų paralelinių susitarimų įgyvendinimo pasiūlymus. Nors mažiau tikėtina, kad Danija norės prisijungti prie tarptautinio susitarimo, kuriame yra su dokumentų įteikimu užsienyje susijusių nuostatų, galinčių turėti poveikį paraleliniam susitarimui dėl dokumentų įteikimo, būtina nustatyti ir šio paralelinio susitarimo įgyvendinimo tvarką. |2. Konsultacijos su suinteresuotosiomis šalimis ir poveikio vertinimas |230 | 2008 m. vyko Danijos valdžios institucijų atstovų ir Komisijos susitikimas padėčiai aptarti. Daugiau konsultacijų nevyko, nes atitinkama vidaus tvarka, kurios turės laikytis Europos bendrija, yra taikoma tik Europos bendrijai, išskyrus Daniją, atsižvelgiant į tai, kad Danijai nedalyvauja įgyvendinant EB sutarties IV antraštinę dalį ir šiuo atveju yra laikoma trečiąja šalimi. Komisija įvertino įvairias galimybes įgyvendinimo tvarkai nustatyti, tačiau neatliko oficialaus poveikio vertinimo. Taikant vieną iš galimybių būtų reikėję iš dalies keisti abu paralelinius susitarimus, siekiant nustatyti konkrečią įgyvendinimo tvarką. Tokia tvarka būtų buvusi gerokai sudėtingesnė (Komisija turėtų gauti derybų mandatą, po to vyktų pačios derybos ir būtų sudaromi susitarimai nustatyta tvarka), tačiau šį klausimą reikia spręsti greitai, todėl ši galimybė nebuvo pasirinkta. Komisijos pasirinkta galimybė numato paprastą ir pakankamai greitą sprendimą, būtent – iš dalies pakeisti Tarybos sprendimus dėl paralelinių susitarimų sudarymo ir įtraukti tam tikras nuostatas dėl tvarkos, kurios Europos Bendrija turės laikytis, priimdama sprendimus pritarti Danijos ketinimui sudaryti atitinkamą tarptautinį susitarimą. |3. Teisiniai pasiūlymo (-ų) aspektai 3.1. Siūlomų veiksmų santrauka Komisija siūlo iš dalies pakeisti Tarybos sprendimą 2006/325/EB ir Tarybos sprendimą 2006/326/EB ir šiuos sprendimus papildyti paralelinių susitarimų 5 straipsnio 2 dalies įgyvendinimo nuostatomis. Tokia pati tvarka numatyta abiejų paralelinių susitarimų įgyvendinimui. Išskirtos dvi situacijos ir kiekvienai situacijai nustatyta skirtinga Europos bendrijos pritarimo tvarka. Abiem situacijoms bendra tai, kad Taryba Komisijai suteikia įgaliojimus pritarti Europos bendrijos vardu. Pirmoji situacija – tai atvejai, kai valstybės narės jau gavo leidimą sudaryti atitinkamą tarptautinį susitarimą. Pavyzdžiui, 2001 m. Tarptautinė konvencija dėl civilinės atsakomybės už laivų bunkeriuose vežamos naftos padarytą žalą (Laivų bunkerių konvencija), kuria Bendrija įgaliojo valstybes nares Bendrijos interesais pasirašyti ir ratifikuoti šią konvenciją arba prie jos prisijungti (žr. Tarybos sprendimą 2002/762/EB, įgaliojantį valstybes nares Bendrijos interesais pasirašyti ir ratifikuoti 2001 m. Tarptautinę civilinės atsakomybės už laivų bunkeriuose vežamos naftos padarytą žalą konvenciją (Laivų bunkerių konvenciją) arba prie jos prisijungti)[7]). Kitas pavyzdys – 2004 m. vasario 12 d. Protokolas, iš dalies keičiantis 1960 m. liepos 29 d. Paryžiaus konvenciją dėl atsakomybės prieš trečiąją šalį atominės energijos srityje (žr. Tarybos sprendimą 2003/882/EB, įgaliojantį valstybes nares, kurios yra 1960 m. liepos 29 d. Paryžiaus konvencijos dėl atsakomybės prieš trečią šalį atominės energijos srityje Susitariančiosios Šalys, Europos bendrijos interesais pasirašyti Protokolą, iš dalies pakeičiantį tą Konvenciją[8], ir Tarybos sprendimą Nr. 2004/294/EB, įgaliojantį valstybes nares, kurios yra 1960 m. liepos 29 d. Paryžiaus konvencijos dėl atsakomybės prieš trečią šalį atominės energijos srityje Susitariančiosios Šalys, Europos bendrijos interesais ratifikuoti protokolą, iš dalies keičiantį tą Konvenciją, arba prie jo prisijungti[9]). Šiai pirmajai situacijai taip pat priskiriami atvejai, kai pati Bendrija tapo tarptautinių susitarimų, turinčių poveikį Briuselio I reglamentui arba dokumentų įteikimo reglamentui, šalimi. Minėtais atvejais nustatyta paprasta tvarka, atsižvelgus į tai, kad Bendrija išnagrinėjo atitinkamų tarptautinių susitarimų poveikio Bendrijos dokumentams galimybę ir prireikus suteikė garantijas, kad užtikrintų, kad tie Bendrijos dokumentai atitinkamais atvejais būtų taikomi. Tokiais atvejais Komisija turės įgaliojimų Europos bendrijos vardu pritarti Danijai. Antroji situacija – tai visi į pirmąją kategoriją neįeinantys atvejai. Tokiais atvejais būtina su valstybėmis narėmis aptarti, ar tarptautinis susitarimas, kurį Danija ketina sudaryti, gali turėti poveikį atitinkamiems reglamentams. Todėl valstybės narės dalyvaus sprendimų priėmimo procese pagal komitologijos procedūrą. Tokiais atvejais Komisija turės įgaliojimų Europos bendrijos vardu pritarti Danijai pagal komitologijos procedūrą. 3.2. Teisinis pagrindas Abiejų pasiūlymų teisinis pagrindas yra EB sutarties 61 straipsnio c punktas, kartu su 300 straipsnio 2 dalies pirmąja pastraipa ir 300 straipsnio 3 dalies pirmąja pastraipa. |2009/0034 (CNS)PasiūlymasTARYBOS SPRENDIMASiš dalies keičiantis Sprendimą 2006/325/EB siekiant nustatyti Europos bendrijos ir Danijos Karalystės susitarimo dėl jurisdikcijos ir teismo sprendimų civilinėse ir komercinėse bylose pripažinimo ir vykdymo 5 straipsnio 2 dalies įgyvendinimo tvarkąEUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 61 straipsnio c punktą, kartu su 300 straipsnio 2 dalies pirmąja pastraipa ir 300 straipsnio 3 dalies pirmąja pastraipa,atsižvelgdama į Komisijos pasiūlymą,atsižvelgdama į Europos Parlamento nuomonę[10],kadangi:(1) 2000 m. gruodžio 22 d. Europos Parlamento ir Tarybos reglamento (EB) Nr. 44/2001 dėl jurisdikcijos ir teismo sprendimų civilinėse ir komercinėse bylose pripažinimo ir vykdymo[11] nuostatų taikymo sritis buvo praplėsta – Europos bendrijos ir Danijos Karalystės susitarimu dėl jurisdikcijos ir teismo sprendimų civilinėse ir komercinėse bylose pripažinimo ir vykdymo, sudarytu Tarybos sprendimu 2006/325/EB[12], įtraukta Danija.(2) Europos bendrijos ir Danijos Karalystės susitarimo 5 straipsnio 2 dalyje nustatyta, kad Danija nesudarinės tarptautinių susitarimų, galinčių turėti poveikį Reglamento (EB) Nr. 44/2001 taikymo sričiai arba ją pakeisti, išskyrus atvejus, kai tai bus daroma Bendrijai pritarus ir tinkamai susitarus dėl šio susitarimo santykio su konkrečiu tarptautiniu susitarimu.(3) Nei Europos bendrijos ir Danijos Karalystės susitarime, nei pačiame Sprendime 2006/325/EB nenustatyta, kokiu būdu Europos bendrija turi priimti sprendimą dėl pritarimo Danijos ketinimui sudaryti atitinkamą tarptautinį susitarimą.(4) Reikia nustatyti Europos bendrijos ir Danijos Karalystės susitarimo 5 straipsnio 2 dalies įgyvendinimo tvarką. Tokia tvarka turėtų užtikrinti, kad sprendimus dėl Europos bendrijos pritarimo būtų galima priimti greitai.(5) Nuo visų kitų atvejų reikėtų atskirti atvejus, kai Europos bendrija pati tapo tarptautinio susitarimo šalimi arba įgaliojo valstybes nares Europos bendrijos interesais tai padaryti.(6) Sprendimas 2006/325/EB turėtų būti atitinkamai iš dalies pakeistas, kad tokia tvarka būtų nustatyta.(7) Šiam sprendimui įgyvendinti būtinos priemonės turėtų būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais vykdomaisiais įgaliojimais tvarką[13].(8) Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 3 straipsnį, Jungtinė Karalystė ir Airija dalyvauja priimant ir taikant šį sprendimą.(9) Pagal Protokolo dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį sprendimą, todėl jis Danijai nėra privalomas arba taikomas,NUSPRENDĖ:Vienintelis straipsnisSprendimas 2006/325/EB iš dalies keičiamas taip:Įterpiamas 1a straipsnis:„ 1a straipsnisTaikant susitarimo 5 straipsnio 2 dalį, Komisija priima sprendimą dėl Europos bendrijos pritarimo, jei:1.  Europos bendrija pati yra tapusi tarptautinio susitarimo šalimi; arba2.  Europos bendrija įgaliojo valstybes nares Europos bendrijos interesais tai padaryti.Visais kitais atvejais Komisija priima sprendimą dėl Europos bendrijos pritarimo, vadovaudamasi Reglamento (EB) Nr. 44/2001 75 straipsnio 2 dalyje nurodyta patariamąja procedūra.“Priimta BriuselyjeTarybos varduPirmininkas [1] OL L 120, 2006 5 5, p. 22.[2] OL L 120, 2006 5 5, p. 23.[3] OL L 299, 2005 11 16, p. 62.[4] OL L 300, 2005 11 17, p. 55.[5] OL L 12, 2001 1 16, p. 1.[6] OL L 324, 2007 12 10, p. 78.[7] OL L 256, 2002 9 25, p. 7.[8] OL L 338, 2003 12 23, p. 30.[9] OL L 97, 2004 4 1, p. 53.[10] OL C , , p. .[11] OL L 12, 2001 1 16, p. 1.[12] OL L 120, 2006 5 5, p. 22.[13] OL L 184, 1999 7 17, p. 23.


Svarbus teisinis pranešimas

|

52009PC0123

Pasiūlymas Tarybos sprendimas nustatyti Bendrijos poziciją Indijos vandenyno tunų komisijoje  /* KOM/2009/0123 galutinis */

	[pic] | EUROPOS BENDRIJŲ KOMISIJA |Briuselis, 2009.3.11KOM(2009) 123 galutinisPasiūlymasTARYBOS SPRENDIMASnustatyti Bendrijos poziciją Indijos vandenyno tunų komisijojeAIŠKINAMASIS MEMORANDUMASRemiantis EB sutarties 300 straipsnio 2 dalies antra pastraipa, kurioje nustatyta, kad tarptautiniais susitarimais įkurtos įstaigos priima teisinę galią turinčius sprendimus, išskyrus sprendimus, kuriais papildoma arba pakeičiama atitinkamų susitarimų institucinė struktūra, su tokiais sprendimais susijusią Bendrijos poziciją remdamasi Komisijos pasiūlymu nustato Taryba.Atsižvelgdama į šį įsipareigojimą ir remdamasi panašiu pasiūlymu dėl Bendrijos pozicijos nustatymo TATAK (2008 m. lapkričio 11 d. Tarybos sprendimas nustatyti Bendrijos poziciją Tarptautinėje Atlanto tunų apsaugos komisijoje (TATAK), dok. Nr. 14863/08, PECH 278 RESTREINT), Europos Komisija siūlo šį sprendimą, kuriuo nustatoma Bendrijos pozicija Indijos vandenyno tunų komisijoje (IVTK). Šis pasiūlymas parengtas vadovaujantis tuo pačiu principu kaip ir Tarybos sprendimas, susijęs su TATAK, siekiant užtikrinti Bendrijos pozicijų nuoseklumą įvairiose regioninėse žuvininkystės valdymo organizacijose (RŽVO).PasiūlymasTARYBOS SPRENDIMASnustatyti Bendrijos poziciją Indijos vandenyno tunų komisijojeEUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 37 straipsnį kartu su 300 straipsnio 2 dalies antra pastraipa,atsižvelgdama į Komisijos pasiūlymą,kadangi:(1) EB sutarties 33 straipsnyje kartu su 32 straipsniu numatyta, kad vienas iš bendrosios žuvininkystės politikos tikslų – užtikrinti pakankamą tiekimą. 2002 m. gruodžio 20 d. Tarybos reglamente (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką numatyta, kad imdamasi priemonių, skirtų gyviesiems vandens ištekliams apsaugoti ir išsaugoti, jų tausiam naudojimui numatyti ir žvejybos daromam poveikiui jūrų ekosistemoms sumažinti, Bendrija vadovaujasi atsargumo principu. Minėtame reglamente taip pat numatyta, kad Bendrija siekia laipsniškai įgyvendinti ekosistemoms nežalingą žuvininkystės valdymo būdą ir stengiasi prisidėti prie veiksmingos žvejybos veiklos ekonomiškai gyvybingoje ir konkurencingoje žuvininkystės ir akvakultūros pramonėje, užtikrindama tinkamą gyvenimo lygį tiems, kuriems žvejyba yra pragyvenimo šaltinis, ir atsižvelgdama į vartotojų interesus.(2) Europos bendrija yra susitarimo, kuriuo, vadovaujantis Jungtinių Tautų Maisto ir žemės ūkio organizacijos nuostatomis, įsteigiama Indijos vandenyno tunų komisija (IVTK), susitariančioji šalis. Remdamasi moksliniais duomenimis, IVTK gali priimti priemones, kurių galėtų būti imamasi siekiant Indijos vandenyne ir gretimose jūrose į šiaurę nuo Antarkties konvergencijos rajono išlaikyti tokį toli migruojančių žuvų (tunų ir tunams giminingų žuvų) išteklių lygį, kuriam esant būtų užtikrintas tokių išteklių ilgalaikiškumas.(3) Remiantis EB sutarties 300 straipsnio 2 dalies antra pastraipa, Bendrijos pozicija regioniniais žuvininkystės susitarimais įkurtose įstaigose, kurios priima teisinę galią turinčius sprendimus (išskyrus sprendimus, kuriais papildoma arba pakeičiama atitinkamų susitarimų institucinė struktūra), turi būti priimta kvalifikuotąja balsų dauguma Tarybos sprendimu dėl Komisijos pasiūlymo,NUSPRENDĖ:1 straipsnisPozicija, kurią reikės priimti Bendrijos vardu Indijos vandenyno tunų komisijoje (IVTK), šiai komisijai rengiantis priimti teisinę galią turinčius sprendimus, išdėstyta šio sprendimo priede.2 straipsnisKomisijai pateikus pasiūlymą, šį sprendimą Taryba įvertina ir prireikus peržiūri ne vėliau kaip iki 2014 m. vyksiančio kasmečio Indijos vandenyno tunų komisijos susitikimo.Priimta BriuselyjeTarybos varduPirmininkasPRIEDASBendrijos pozicija Indijos vandenyno tunų komisijoje1. PRINCIPAIIndijos vandenyno tunų komisijoje Europos bendrija:1.  veikia laikydamasi bendrosios žuvininkystės politikos Bendrijai nustatytų tikslų, visų pirma, vadovaudamasi atsargumo principu imasi priemonių, skirtų tausiam IVTK reguliuojamų rūšių naudojimui numatyti, ekosistemoms nežalingo žuvininkystės valdymo būdo laipsniškam įgyvendinimui skatinti ir žvejybos veiklos daromam poveikiui jūrų ekosistemoms sumažinti, taip pat prisideda prie ekonomiškai gyvybingos ir konkurencingos Bendrijos žuvininkystės skatinimo, užtikrindama tinkamą gyvenimo lygį tiems, kuriems žvejyba yra pragyvenimo šaltinis, ir atsižvelgdama į vartotojų interesus;2.  užtikrina, kad IVTK priemonės atitiktų IVTK susitarimo tikslus;3.  užtikrina, kad IVTK priemonės atitiktų tarptautinę teisę, visų pirma, JT jūrų teisės konvencijos, JT susitarimo dėl vienos valstybės ribas viršijančių žuvų išteklių ir toli migruojančių žuvų išteklių išsaugojimo bei valdymo ir susitarimo, skirto skatinti atviroje jūroje plaukiojančius žvejybos laivus įgyvendinti tarptautines išteklių išsaugojimo ir valdymo priemones, nuostatas;4.  skatina pozicijų, kurių laikomasi regioninėse žuvininkystės valdymo organizacijose, nuoseklumą;5.  siekia sąveikos su Bendrijos įgyvendinama politika, kuri yra dvišalių žuvininkystės santykių su trečiosiomis valstybėmis dalis, ir atitikties jos išorės santykių politikai;6.  užtikrina, kad Bendrija laikytųsi tarptautinių įsipareigojimų.2. KryptysEuropos bendrija prireikus stengiasi, kad IVTK priimtų šias priemones:7.  patikimiausiomis mokslinėmis rekomendacijomis grindžiamos griežtos žuvų išteklių išsaugojimo ir valdymo priemonės gaubiamaisiais tinklais didžiaakius, gelsvauodegius ir dryžuosius tunus žvejojantiems laivams, taip pat lygiavertės priemonės ilgosiomis ūdomis tunus arba durklažuves žvejojantiems laivams;8.  priemonės žvejybos pastangoms kontroliuoti ir užtikrinti, kad jos atitiktų žvejybos galimybes;9.  priemonės žvejybos veiklos daromam poveikiui netikslinių rūšių žuvims, konkrečiai – rykliams, sumažinti;10.  stebėsenos, kontrolės ir priežiūros priemonių, susijusių su, inter alia , uosto valstybių priemonėmis, kūrimas ir įgyvendinimas;11.  sugriežtintos priemonės kovai su neteisėta, nedeklaruojama ir nereglamentuojama (NNN) žvejyba, visų pirma, privalomos rinkos priemonės, skirtos valstybių, kurios nėra IVTK narės, atitikčiai skatinti;12.  įvairioms regioninėms žuvininkystės valdymo organizacijoms, įskaitant Žvejybos vakarų ir vidurio Ramiajame vandenyne komisiją ir Tarptautinę Atlanto tunų apsaugos komisiją, bendrų požiūrių formavimas;13.  nuolatinis IVTK modernizavimas atlikus veiklos peržiūrą, įskaitant IVTK reformą ir nuo Jungtinių Tautų veiklos nepriklausomos įstaigos įsteigimą.


               EUROPOS KOMISIJA
            Briuselis, 2017 07 27
            COM(2017) 402 final
            2017/0179(NLE)
            Pasiūlymas
            TARYBOS SPRENDIMAS
            dėl Europos Sąjungos ir Barbadoso susitarimo, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo, sudarymo

               AIŠKINAMASIS MEMORANDUMAS

               1.PASIŪLYMO APLINKYBĖS

               2013 m. birželio 26 d. Reglamentu (ES) Nr. 610/2013
                  1
                (toliau – Šengeno sienų kodekso pakeitimų reglamentas) iš dalies pakeista Konvencija dėl Šengeno susitarimo įgyvendinimo
                  2
               , Reglamentas (EB) Nr. 562/2006
                  3
                (Šengeno sienų kodeksas) ir Reglamentas (EB) Nr. 810/2009
                  4
                (Vizų kodeksas), taip pat, be kitų pakeitimų, pateikta nauja trečiųjų šalių piliečių trumpalaikio buvimo Šengeno erdvėje sąvokos apibrėžties formuluotė. Nuo 2013 m. spalio 18 d. trečiųjų šalių piliečiams, neatsižvelgiant į tai, ar jiems taikomas reikalavimas turėti vizą, ar ne, ketinantiems trumpam vykti į Šengeno erdvę, ilgiausia leidžiamo buvimo trukmė yra „90 dienų per bet kurį 180 dienų laikotarpį“. Priešingai nei pagal apibrėžtį, galiojusią iki 2013 m. spalio 18 d. (trys mėnesiai per šešių mėnesių laikotarpį nuo pirmojo atvykimo dienos), nauja formuluotė yra tikslesnė, nes trukmė apskaičiuojama dienomis, o ne mėnesiais. Be to, iš apibrėžties išbraukta frazė „nuo pirmojo atvykimo dienos“, kuri keldavo daug abejonių ir klausimų.

               Šengeno sienų kodekso pakeitimų reglamentu nustatyti visi reikiami ES vizų ir sienų acquis, t. y. Konvencijos dėl Šengeno susitarimo įgyvendinimo, Šengeno sienų kodekso, Vizų kodekso ir Reglamento (EB) Nr. 539/2001
                  5
               , pakeitimai. Vis dėlto trumpalaikio buvimo sąvoka įtvirtinta ir Europos Sąjungos sudarytuose tarptautiniuose susitarimuose. Su Antigva ir Barbuda
                  6
               , Bahamomis
                  7
               , Barbadosu
                  8
               , Brazilija
                  9
               , Mauricijumi
                  10
               , Sent Kitsu ir Neviu
                  11
                ir Seišeliais
                  12
                sudarytuose susitarimuose dėl bevizio režimo bevizio režimo trukmei apibrėžti vis dar taikoma senoji apibrėžtis („trys mėnesiai per šešis mėnesius nuo pirmojo atvykimo dienos“
                  13
               ).

               2014 m. liepos 16 d. Komisija priėmė rekomendaciją dėl Tarybos sprendimo, kuriuo suteikiami įgaliojimai pradėti derybas siekiant iš dalies pakeisti Europos Sąjungos ir pirmiau minėtų šalių susitarimus dėl trumpalaikio bevizio režimo
                  14
               , kurią Taryba priėmė 2014 m. spalio 9 d.
                  15
                Siekta šių septynių šalių atžvilgiu įgyvendinti naująją trumpalaikio buvimo apibrėžtį, nustatytą Šengeno sienų kodekso pakeitimų reglamente. Be to, susitarimuose dėl bevizio režimo sąvoką „trumpalaikis buvimas“ apibrėžus dienomis, o ne mėnesiais, paprasčiau atlikti patikrinimus ir skaičiavimus elektroninėmis ir (arba) IT priemonėmis, taip pat patogiau naudotis centralizuotomis sienų valdymo sistemomis, kaip antai siūloma atvykimo ir išvykimo sistema (toliau – AIS)
                  16
               .

               Tarybai įgaliojus Komisija pradėjo derybas siekiant iš dalies pakeisti susitarimus dėl bevizio režimo, sudarytus su septyniomis šalimis (Antigva ir Barbuda, Bahamomis, Barbadosu, Brazilija, Mauricijumi, Sent Kitsu ir Neviu ir Seišeliais).

               Derybos su Barbadosu sėkmingai užbaigtos 2017 m. vasario 8 d. parafavus iš dalies keičiantį susitarimą. Abi susitariančiosios šalys susitarė naująją sąvokos „trumpalaikis buvimas“ apibrėžtį taikyti visame ES ir Barbadoso susitarime dėl bevizio režimo. Be to, susitarimu keičiami keli techniniai aspektai (žr. toliau), tačiau visi pakeitimai yra nereikšmingi vertinant keliautojų požiūriu.

                  Apie ypatingą Jungtinės Karalystės ir Airijos padėtį kalbama susitarimo preambulėje.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Susitarimą turi patvirtinti abi susitariančiosios šalys laikydamosi savo atitinkamų procedūrų. Sąjungos lygiu Taryba turi priimti sprendimus dėl susitarimo pasirašymo ir sudarymo.

               Šis pasiūlymas teikiamas Tarybai, kad ji suteiktų įgaliojimus pasirašyti Susitarimą, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo.

               Susitarimu užtikrinamas teisinis nuoseklumas ir valstybių narių praktikos suvienodinimas taikant naująją trumpalaikio buvimo apibrėžtį, nustatytą Šengeno sienų kodekso pakeitimų reglamente, kuriame pateiktas tikslus sąvokos „trumpalaikis buvimas“ išaiškinimas.

               Šio pasiūlymo teisinis pagrindas – Sutarties dėl Europos Sąjungos veikimo (SESV) 77 straipsnio 2 dalies a punktas kartu su jos 218 straipsniu.

               Sąjunga neturi įgaliojimų iš dalies keisti susitarimų dėl bevizio režimo, kurie privalomi keturioms šalims, susijusioms su Šengeno acquis, įskaitant bendrą vizų politiką, įgyvendinimu. Siekiant užtikrinti vienodą požiūrį ir vienodą nuostatų dėl leidžiamo buvimo Šengeno erdvėje trukmės įgyvendinimą, prie susitarimo pridedama bendra deklaracija, kurioje nurodomas Barbadoso ir Islandijos, Lichtenšteino, Norvegijos bei Šveicarijos pageidavimas atitinkamai pakeisti jų galiojančius dvišalius susitarimus dėl bevizio režimo.

               Pridedamas pasiūlymas yra susitarimo sudarymo teisinė priemonė. Taryba sprendimą priims kvalifikuota balsų dauguma po to, kai susitarimą Sąjungos vardu pasirašys Tarybai pirmininkaujančios valstybės narės paskirtas asmuo, ir gavusi Europos Parlamento pritarimą pagal SESV 218 straipsnio 6 dalies antros pastraipos a punktą.

               •Subsidiarumo principas (neišimtinės kompetencijos atveju)

               Jeigu Europos Sąjunga yra viena iš tarptautinio susitarimo susitariančiųjų šalių, valstybės narės negali pačios teisiškai įgyvendinti jokių tokio susitarimo pakeitimų. Susitarimą dėl bevizio režimo su Barbadosu sudarė Europos Sąjunga. Todėl veiksmų reikia imtis Sąjungos lygiu.

               Be to, valstybių narių sudaryti susitarimai dėl bevizio režimo darytų poveikį Sąjungos acquis vizų srityje (SESV 3 straipsnio 2 dalis).

               •Proporcingumo principas

               Šiuo pasiūlymu neviršijama to, kas būtina nustatytam tikslui pasiekti, būtent – iš dalies pakeisti galiojantį Sąjungos ir Barbadoso susitarimą dėl bevizio režimo.

               3.POVEIKIS BIUDŽETUI

               Dėl šio pasiūlymo ES biudžetas nepatirs papildomų išlaidų.

               4. EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Konsultacijos su suinteresuotosiomis šalimis

               2014 m. spalio 9 d. Taryba priėmė derybinius nurodymus, kuriais Komisijai suteikė įgaliojimus pradėti derybas su Barbadosu siekiant iš dalies pakeisti šių dviejų susitariančiųjų šalių susitarimą dėl bevizio režimo. Valstybės narės apie derybų eigą buvo informuojamos Vizų darbo grupės posėdžiuose.

               5.KITI ELEMENTAI

               •Derybų rezultatai

                  Komisijos manymu, Tarybos derybiniuose nurodymuose išdėstyti tikslai buvo pasiekti ir susitarimo projektas Sąjungai yra priimtinas.

                  Galutinį susitarimo turinį galima apibendrinti taip, kaip išdėstyta toliau.

                  a. Buvimo trukmė

                  Susitarimu bevizis režimas nustatytas Europos Sąjungos ir Barbadoso piliečiams, vykstantiems į kitos susitariančiosios šalies teritoriją ne ilgiau kaip 90 dienų per bet kurį 180 dienų laikotarpį (vietoje „ne ilgiau kaip trims mėnesiams per šešių mėnesių laikotarpį nuo pirmojo atvykimo dienos“). Naujoji apibrėžtis taikoma visame Europos Sąjungos ir Barbadoso susitarime dėl trumpalaikio bevizio režimo.

                  b. Baigiamoji nuostata – susitarimo taikymo sustabdymas (8 straipsnio 4 dalis)

               Susitarimu 8 straipsnio 4 dalies paskutinis sakinys iš dalies pakeičiamas taip: „Jei priežasčių, dėl kurių sustabdytas šio susitarimo taikymas, nebelieka, taikymą sustabdžiusi Susitariančioji Šalis nedelsdama informuoja apie tai kitą Susitariančiąją Šalį ir panaikina tą sustabdymą.“ Dabartinį tekstą papildžius žodžiais „ir panaikina tą sustabdymą“ iš dalies pakeistame susitarime patikslinama, kad bevizio režimo taikymo sustabdymas faktiškai panaikinamas, jeigu nebelieka priežasčių, dėl kurių jo taikymas buvo sustabdytas. Šiuo pakeitimu susitarimo dėl bevizio režimo su Barbadosu formuluotė suderinama su visų kitų susitarimų dėl bevizio režimo, kuriuos Sąjunga pasirašė 2015 ir 2016 m., formuluotėmis. Dėl šio pakeitimo 2016 m. birželio 14 d. konsultuotasi su Vizų darbo grupe; nė viena valstybė narė nepareiškė prieštaravimų.

                  c. Žodis „bendrija“ pakeičiama „Sąjunga“

                  2009 m. gruodžio 1 d. įsigaliojus Lisabonos sutarčiai, įtvirtintas Europos Sąjungos teisinis subjektiškumas. Vis dėlto tarptautiniuose susitarimuose, kurie įsigaliojo iki Lisabonos sutarties įsigaliojimo, kaip antai Europos bendrijos ir Barbadoso susitarime dėl trumpalaikio bevizio režimo, tebėra įtvirtinta sąvoka „Europos bendrija“. Todėl iš dalies keičiančiu susitarimu visame susitarime dėl bevizio režimo žodis „bendrija“ pakeičiamas žodžiu „Sąjunga“.

                  d. Bendros deklaracijos

                  Prie susitarimo pridedamos dvi bendros deklaracijos:

                  - dėl 90 dienų per bet kurį 180 dienų laikotarpį išaiškinimo ir

                  - dėl Islandijos, Norvegijos, Šveicarijos ir Lichtenšteino.

                  e. Įsigaliojimas

                  Šis susitarimas įsigalioja pirmą kito mėnesio dieną praėjus penkiems mėnesiams po to, kai paskutinė Susitariančioji Šalis praneša kitai, kad ratifikavimo procedūros yra baigtos. Siekiant užtikrinti teisinį tikrumą ir suteikti galimybę keliautojams suprasti teisės normas ir jų laikytis, reikia nustatyti pakankamai ilgą pereinamąjį laikotarpį. Per šešis mėnesius po to, kai baigiamos susitarimo ratifikavimo procedūros, prieš įsigaliojant naujajai trumpalaikio buvimo apibrėžčiai ir susijusiam atgaline data apskaičiuojamam 180 dienų atskaitos laikotarpiui, keliautojai galės pabaigti savo trumpalaikį buvimą, vis dar apskaičiuojamą tik pagal senąją apibrėžtį.

                  Iš dalies keičiantis susitarimas neturi poveikio visoms kitoms galiojančio Europos bendrijos ir Barbadoso susitarimo dėl trumpalaikio bevizio režimo nuostatoms, įskaitant nuostatas dėl teritorinės taikymo srities.

               6.IŠVADA

               Atsižvelgdama į minėtus rezultatus, Komisija siūlo Tarybai gavus Europos Parlamento pritarimą patvirtinti Europos Sąjungos ir Barbadoso susitarimą, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo.

               2017/0179 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Barbadoso susitarimo, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo, sudarymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies antros pastraipos a punkto v papunkčiu,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą
                  17
               ,

               kadangi:

               (1)2009 m. lapkričio 30 d. sprendimu Taryba sudarė Europos bendrijos ir Barbadoso susitarimą dėl trumpalaikio bevizio režimo. Pagal Susitarimą numatomas bevizis režimas Europos Sąjungos ir Barbadoso piliečiams, vykstantiems į kitos Susitariančiosios Šalies teritoriją „ne ilgiau kaip trims mėnesiams per šešių mėnesių laikotarpį“;

               (2)Europos Parlamento ir Tarybos reglamentu (ES) Nr. 610/2013
                  18
                nustatyti horizontaliojo pobūdžio Sąjungos vizų ir sienų acquis pakeitimai, o trumpalaikis buvimas apibrėžtas kaip ne ilgesnis nei 90 dienų per bet kurį 180 dienų laikotarpį;

               (3)siekiant visapusiškai suderinti Sąjungos trumpalaikio buvimo tvarką, būtina naująją apibrėžtį įtvirtinti Sąjungos ir Barbadoso susitarime dėl trumpalaikio bevizio režimo;

               (4)Komisija Sąjungos vardu derėjosi su Barbadosu dėl susitarimo, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo (toliau – Susitarimas);

               (5)pagal Tarybos sprendimą (ES) 2017/[...] Susitarimas buvo pasirašytas;

               (6)šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB
                  19
               ; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (7)šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB
                  20
               ; todėl Airija nedalyvauja priimant šį sprendimą ir jis nėra jai privalomas ar taikomas;

               (8)todėl susitarimas turėtų būti patvirtintas,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Europos Sąjungos ir Barbadoso susitarimas, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo (toliau – Susitarimas).

               Susitarimo tekstas pridedamas prie šio sprendimo.

               2 straipsnis

               Tarybos pirmininkas Sąjungos vardu pateikia Susitarimo 2 straipsnyje numatytą pranešimą
                  21
               .

               3 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)
                  OL L 182, 2013 6 29, p. 1.

                     (2)
                  OL L 239, 2000 9 22, p. 19.

                     (3)
                  OL L 105, 2006 4 13, p. 1.

                     (4)
                  OL L 243, 2009 9 15, p. 1.

                     (5)
                  OL L 081, 2001 3 21, p. 1.

                     (6)
                  OL L 169, 2009 6 30, p. 1.

                     (7)
                  OL L 169, 2009 6 30, p. 23.

                     (8)
                  OL L 169, 2009 6 30, p. 9.

                     (9)
                  Su Brazilija ES sudarė du susitarimus. Vieną susitarimą, skirtą paprastų pasų turėtojams (OL L 255, 2012 9 21, p. 4), ir atskirą susitarimą, skirtą diplomatinių, tarnybinių ir oficialių pasų turėtojams (OL L 66, 2011 3 12, p. 2).

                     (10)
                  OL L 169, 2009 6 30, p. 16.

                     (11)
                  OL L 169, 2009 6 30, p. 37.

                     (12)
                  OL L 169, 2009 6 30, p. 30.

                     (13)
                  Plg. susitarimų straipsnius „Tikslas“ ir „Buvimo trukmė“.

                     (14)
                  COM(2014) 468 final.

                     (15)
                  Tarybos sprendimas, kuriuo Komisijai suteikiami įgaliojimai pradėti derybas siekiant iš dalies pakeisti susitarimus dėl trumpalaikio bevizio režimo, kuriuos Europos Sąjunga (Bendrija) yra sudariusi su Antigva ir Barbuda, Bahamų Sandrauga, Barbadosu, Brazilijos Federacine Respublika, Mauricijaus Respublika, Sent Kitso ir Nevio Federacija ir Seišelių Respublika, priimtas 2014 m. spalio 9 d.

                     (16)
                  COM(2016) 194 final.

                     (17)
                  Pritarimas pareikštas [...].

                     (18)
                  2013 m. birželio 26 d. Europos Parlamento ir Tarybos reglamentas (ES) Nr. 610/2013, kuriuo iš dalies keičiami Europos Parlamento ir Tarybos reglamentas (EB) Nr. 562/2006, nustatantis taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksas), Konvencija dėl Šengeno susitarimo įgyvendinimo, Tarybos reglamentai (EB) Nr. 1683/95 ir (EB) Nr. 539/2001 bei Europos Parlamento ir Tarybos reglamentai (EB) Nr. 767/2008 ir (EB) Nr. 810/2009 (OL L 182, 2013 6 29, p. 1).

                     (19)
                  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

                     (20)
                  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

                     (21)
                  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.

    ---documentbreak---

               EUROPOS KOMISIJA
            Briuselis, 2017 07 27
            COM(2017) 402 final
            PRIEDAS
            prie
            Pasiūlymo dėl Tarybos sprendimo
            dėl Europos Sąjungos ir Barbadoso susitarimo, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo, sudarymo

               PRIEDAS

               prie

               Pasiūlymo dėl Tarybos sprendimo

               dėl Europos Sąjungos ir Barbadoso susitarimo, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo, sudarymo

               SUSITARIMAS

               Europos Sąjungos ir Barbadoso susitarimas, kuriuo iš dalies keičiamas Europos bendrijos ir Barbadoso susitarimas dėl trumpalaikio bevizio režimo

               EUROPOS SĄJUNGA

               ir

               BARBADOSAS

               toliau kartu – Susitariančiosios Šalys,

               ATSIŽVELGDAMOS į Europos bendrijos ir Barbadoso susitarimą dėl trumpalaikio bevizio režimo (toliau – Susitarimas), kuris įsigaliojo 2010 m. kovo 1 d.,

               PATVIRTINDAMOS, kad svarbu palengvinti žmonių tarpusavio ryšius,

               ATKREIPDAMOS DĖMESĮ Į TAI, kad Susitarimas skirtas Susitariančiųjų Šalių piliečių naudai,

               ATSIŽVELGDAMOS Į TAI, kad Susitarime nustatyta trumpalaikio buvimo apibrėžtis (trys mėnesiai per šešių mėnesių laikotarpį nuo pirmo atvykimo) nepakankamai tiksli ir visų pirma tai, kad dėl formuluotės „nuo pirmojo atvykimo dienos“ gali kilti abejonių ir klausimų,

               PRISIMINDAMOS, kad 2013 m. birželio 26 d. Reglamentu (ES) Nr. 610/2013 nustatyti horizontaliojo pobūdžio ES „vidaus“ vizų ir sienų acquis pakeitimai ir trumpalaikis buvimas apibrėžtas kaip „90 dienų per bet kurį 180 dienų laikotarpį“,

               ATSIŽVELGDAMOS Į TAI, kad atvykimo ir išvykimo sistemai, kurią turi įdiegti Europos Sąjunga, reikalinga vienoda ir tiksli trumpalaikio buvimo apibrėžtis, taikytina visiems trečiųjų šalių piliečiams,

               NORĖDAMOS užtikrinti sklandų keliautojų srautą Susitariančiųjų Šalių sienos perėjimo punktuose,

               DAR KARTĄ PATVIRTINDAMOS, kad Susitarimas taikomas visų Europos Sąjungos valstybių narių, išskyrus Jungtinę Karalystę ir Airiją, piliečiams,

               ATSIŽVELGDAMOS į Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl Šengeno acquis integravimo į Europos Sąjungos teisės sistemą, pridėtus prie Europos Sąjungos sutarties ir prie Sutarties dėl Europos Sąjungos veikimo, ir patvirtindamos, kad šio Susitarimo nuostatos netaikomos Jungtinei Karalystei ir Airijai,

               SUSITARĖ:

               1 straipsnis

               Susitarimas iš dalies keičiamas pagal šio straipsnio nuostatas:

               (1)pavadinime ir 3 straipsnio 5 dalyje, 6 straipsnio 1 dalyje ir 8 straipsnio 7 dalyje žodis „bendrija“ pakeičiamas žodžiu „Sąjunga“;

               (2)1 straipsnyje frazė „trims mėnesiams per šešių mėnesių laikotarpį“ pakeičiama fraze „90 dienų per bet kurį 180 dienų laikotarpį“;

               (3)4 straipsnio 1 dalis pakeičiama taip:

               „Europos Sąjungos piliečiai Barbadoso teritorijoje gali būti ne ilgiau kaip 90 dienų per bet kurį 180 dienų laikotarpį.“;

               (4)4 straipsnio 2 dalis pakeičiama taip:

               „Barbadoso piliečiai valstybių narių, taikančių visą Šengeno acquis, teritorijoje gali būti ne ilgiau kaip 90 dienų per bet kurį 180 dienų laikotarpį.“ Tas laikotarpis apskaičiuojamas neatsižvelgiant į buvimą valstybėje narėje, kuri dar netaiko viso Šengeno acquis.

               Barbadoso piliečiai kiekvienos valstybės narės, kuri dar netaiko viso Šengeno acquis, teritorijoje gali būti ne ilgiau kaip 90 dienų per bet kurį 180 dienų laikotarpį, neatsižvelgiant į apskaičiuotą buvimo valstybių narių, kurios taiko visą Šengeno acquis, teritorijoje laikotarpį.“;

               (5)4 straipsnio 3 dalyje žodžiai „tris mėnesius“ pakeičiami žodžiais „90 dienų“, o žodis „Bendrijos“ – žodžiu „Sąjungos“;

               (6)Paskutinis 8 straipsnio 4 dalies sakinys pakeičiamas taip:

               „Jei priežasčių, dėl kurių sustabdytas šio Susitarimo taikymas, nebelieka, taikymą sustabdžiusi Susitariančioji Šalis nedelsdama informuoja apie tai kitą Susitariančiąją Šalį ir panaikina tą sustabdymą.“

               2 straipsnis

               Šį Susitarimą Susitariančiosios Šalys ratifikuoja arba tvirtina pagal savo atitinkamas procedūras ir jis įsigalioja pirmą kito mėnesio dieną praėjus penkiems mėnesiams po to, kai paskutinė Susitariančioji Šalis praneša kitai, kad pirmiau nurodytos procedūros yra baigtos.

               Pasirašytas du tūkstančiai septynioliktųjų metų ... mėn. … d. [vieta] dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; tekstai kiekviena šių kalbų yra vienodai autentiški.

               Europos Sąjungos vardu

               Barbadoso vardu

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO

               Pageidautina, kad Norvegijos, Islandijos, Šveicarijos bei Lichtenšteino valdžios institucijos ir Barbadoso valdžios institucijos nedelsdamos iš dalies pakeistų dvišalius susitarimus dėl trumpalaikio bevizio režimo pagal šiame Susitarime nustatytas sąlygas.

               Bendra deklaracija dėl 90 dienų laikotarpio per bet kurį 180 dienų laikotarpį išaiškinimo

               Susitariančiosios Šalys sutaria, kad maksimalus 90 dienų laikotarpis per bet kurį 180 dienų laikotarpį, kaip nustatyta Susitarimo 4 straipsnyje, reiškia nepertraukiamą buvimo laikotarpį arba kelis laikotarpius iš eilės, kurių bendra trukmė neviršija 90 dienų per bet kurį 180 dienų laikotarpį.

               Sąvoka „per bet kurį“ reiškia, kad taikomas slankus 180 dienų ataskaitinis laikotarpis, kai, siekiant patikrinti, ar ir toliau tenkinamas 90 dienų per bet kurį 180 dienų laikotarpį reikalavimas, atsižvelgiama į kiekvieną buvimo dieną per pastarąsias 180 dienų. Be kita ko, tai reiškia, kad naujas buvimo iki 90 dienų laikotarpis leidžiamas, jei šalyje nebūta nepertraukiamą 90 dienų laikotarpį.

               ________